《沁园春 其一 村居》
清代·徐石麒

此地吾庐，坐对青山，朝云暮霞。更纡回流水，随缘种竹，高低𥔍石，任意栽花。

绀菊宜篱，碧梧须井，自是山人布置佳。还堪喜，有东邻酒旆，西舍渔槎。

春来纯是豪华。但醉舞狂歌忘日斜。笑花巢杜宇，何须怀土，草堂飞燕，不用思家。

世事琴声，人情酒味，眼孔而今看破些。南窗卧，甚秋风觱栗，暮雨琵琶。

作者简介：明末清初江南江都人，字又陵，号坦庵。隐居不应试。王士禛官扬州，招致名士，独不往见。工诗词，精戏曲，善画花卉。曾撰《买花钱》